text: Efter flere timers sult: Nu bliver storkeungen fodret
  07 juli 2017 kl. 15.14
  Storkeeksperterne var ved at overveje at flytte storkeungen, men nu giver Tommy den igen mad. 
  Tidligt i morges kom storkeungen tilbage i reden. Efterfølgende har storkeentusiaster fulgt storken tæt, og de var især spændt på, hvordan forældrene ville tage imod ungen.
  Både Tommy og Annika tog mod den lille storkeunge, som om intet var sket – men alligevel var alt ikke, som det skulle være.
  - Vi har kigget meget på reden, og vi har været bekymret over, at ingen af de store storke har fodret den lille. Det var et dårligt tegn, siger Mogens Lange fra Storkene.dk til TV SYD.
  Mogens Lange, Storkene.dk: "Det er super godt. Når hannen fodrer, så er vi rolige."
  Hvis storkeungen ikke får mad, risikerer den at dø. Den eneste mulighed for ungens overlevelse ville derfor være at fjerne ungen fra reden.
  Men nu er det så endelig sket efter flere timer. Tommy har fodret den lille unge.
  - Det er super godt. Når hannen fodrer, så er vi rolige. Det er vigtigt, at den får noget at spise, og nu er vi rette spor, siger Mogens Lange.
  Han mener, at der kan have været opstartsvanskeligheder, fordi der har været meget uro i reden. Det kan have påvirket storkene, som først nu føler sig trygge igen.
  - Det er positivt, men vi bliver ved at holde øje med situationen, siger Mogens Lange
  